google/wiki40b huggingface dataset:
An Old Fashioned Love Song

«An Old Fashioned Love Song» er en amerikansk sang fra 1971 med melodi og tekst av den kjente låtskriveren Paul Williams.
«An Old Fashioned Love Song» ble spilt inn av pop/rockbandet Three Dog Night og utgitt på singlen Dunhill 45-D-4294. Produsent var Richard Podolor. Den var hentet fra albumet Harmony (1971).
Teksten antyder sangens enkle og melodiske natur: «Just and old fashioned love song / Gettin' down in three part harmony / Just an old fashioned love song / One I'm sure they wrote for you and me».

Paul Williams' versjon

Sanger/låtskriver Paul Williams spilte inn sin egen versjon av sangen han hadde skrevet og den var med på hans album Just an Old Fashioned Love Song fra 1971. Williams fremførte senere sangen da han opptrådte på The Muppet Show i 1976.

Andre versjoner

Countrymusikksangeren Jerri Ross utgav en coverversjon av «An Old Fashioned Love Song».

Norsk versjon

Arne Riis har skrevet en norsk tekst. På norsk bærer den tittelen «Som en gammeldags lovsang». Anne-Karine Strøm har spilt inn sangen. Den ble utgitt på singlen Polydor 2052.027 i 1972.

Listeplasseringer

Three Dog Nights' single nådde en fjerdeplass på den amerikanske Billboard Hot 100-singlelisten i desember 1971 og ble bandets syvende Top 10-single. Den ble også den første platen med Three Dog Night til å toppe den amerikanske Billboard Adult Contemporary-listen (Bandet fikk nok en nummer én-hit på denne listen i 1972 med «Black and White»).
Jerry Ross' utførelse nådde en 58.-plass på den amerikanske Billboard Hot Country Singles-listen.
Khampaseuthia

Utseende

Nokså små, avlange, blanke, mørke trebukker med hvite tverrbånd på dekkvingene. Arten minner overflatisk om en maur. Kroppen er uten påfallende hårkledning. Antennene er tynne og noe kortere enn kroppen. Pronotum har rundede sider og er nærmest tønneformet sett ovenfra, innsnevret ved roten. Dekkvingene er parallellsidige med omtrent rettvinklede "skuldre", med et eller to smale, hvite tverrbånd. Beina er nokså korte med klubbeformede lår.

Utbredelse

Artene er kjent fra Sumatra og Laos.
Larrun

Larrun (moderne baskisk: Larrun, tidligere kalt Larhune på fransk) er et fjell i den vestlige delen av Pyreneane med en høyde på 905 meter. Det ligger på grensen mellom Frankrike og Spania, hvor de baskiske provinsene Labourd og Navarra møtes. Fjellet ligger 670 meter over landskapet
Larrun er et viktig sted i baskisk kultur. Den er dekket av steindysser, steinsirkler og andre neolittiske monument, og var et hellig sted i baskisk mytologi. Fjellet er visstnok hjemstedet for Leben Sugea, den første slangen. Senere, kanskje på grunn av at det var et gammelt hellig sted, fikk toppen ryktet på seg for å være en akelarre eller et rituelt møtested for hekser. Fram til 1700-tallet betalte de lokale innbyggerne en munk, som bodde som eremitt på toppen av fjellet for å holde heksene unna.
Fjellet ble brukt av franske tropper som forsvarsposisjon mot slutten av Den spanske frigjøringskrigen, men Wellington sine tropper drev Marshal Soult sine tropper ned fra fjellet under Slaget ved Nivelle 10. november 1813. Dette gjorde at Frankrike lå åpent, slik at Wellgingtons menn kunne marsjere nordover til Paris.
Larrun og det lokale området har vært en kjent smuglerrute brukt i flere hundreår, inkludert flyktninger under Den spanske borgerkrigen og under den andre verdenskrigen. Smugling var så viktig at lokale historier forteller om at fjellet var dekket av gull, før vonde menn kom og tok det bort. De brant skogen på fjellet for å få tak i gullet, men det smeltet og rant bort.
Larrun er i dag et populært sted for fjellturer. En lite tog, «le petit train dere la Rhune», tar med seg passasjerene til toppen av fjellet fra den franske siden. Kyr, et par pottok-ponnier og sauer beiter i fjellsidene.
Leene Rhune er fremdeles et viktig sted i baskisk kultur, og mange gjestgiverier og restauranter bærer navnet til fjellet, og den karakteristiske formen blir brukt i mange suvenirer og logoer.
Mungarra gasskraftverk

Mungarra gasskraftverk er et varmekraftverk ved Geraldton i Vest-Australia, Australia. Det har en installert produksjonskapasitet på 112 MW fordelt på 3 gassturbiner.
Brenselkilden er naturgass. Anlegget ble utbygd med ferdigstillelse i 1990. Operatør er selskapet Verve Energy.
Goodwill

Goodwill, fra engelsk velvilje; er en immateriell verdi som for eksempel ligger i en virksomhets gode navn og rykte, kundekrets og tilsvarende; den evne til fortjeneste utover normal gevinst på egenkapitalen som en innarbeidet virksomhet har ervervet seg. Er goodwill negativ kalles den også for badwill.
Goodwill er kun synlig om virksomheten eller forretningsområdet er gjenstand for omsetning. Således er forskjellen mellom børsnoterte selskapers markedsverdi og den bokførte egenkapital uttrykk for en goodwill.
På grunn av at goodwill sjelden kan verifiseres, blir den ikke tatt med i regnskapet, unntatt når goodwill er ervervet fra en uavhengig tredjepart, eksempelvis ved overtagelsen av et selskap eller forretningsområde.
Her vil man kunne sette opp verdien av goodwill som forskjellen mellom en rettferdig vurdering av de håndgripelige enkeltdelene og betalte pris (som representerer den forventede fremtidige inntjening). Goodwill kan i den situasjon taes med under immaterielle anleggsaktiva, og vil skulle avskrives, normalt ikke over mer enn 20 år. En avskrivningsplan for goodwill som overstiger fem år skal begrunnes.
Er det tale om at en virksomhet overtar som dattervirksomhet i et konsern kalles forskjellen mellom innkjøpsprisen og verdien av enkeltdelene for konserngoodwill i konsernets regnskap.
I regnskapsloven faller goodwill inn under immaterielle eiendeler, Rskl. § 6–2, som stiller følgende krav til goodwill: den skal være ikke-pengepost uten fysisk substans, identifiserbar og selskapet skal ha kontroll over eiendelen.

Annen betydning

Innenfor den engelskspråklige litteraturen benyttes goodwill også om godtgjørelse og samfunnsmessig tillitskapital. Begrepet kan også ha denne betydningen på norsk. Begrepet kan også benyttes generelt, en enkeltperson kan opparbeide seg goodwill, altså velvilje, ved å gjøre for eksempelvis gode gjerninger.
Gelechioidea

Utseende

Små til middelsstore (vingespenn vanligvis mellom 10 – 30 mm), som oftest slanke sommerfugler, vingene avlange og smale. Labialpalpene er vanligvis nokså lange og krummet oppover og bakover, antennene er trådformede og minst halvparten så lange som forvingene, noen ganger lengre enn disse. Vingene er gjerne avrundet ytterst, men kan ha ganske forskjellig form. Bakvingene er vanligvis temmelig smale, med lange hårfrynser. Beina er forholdsvis lange.

Levevis

Som en kan forvente av en så artsrik gruppe, viser Gelechioidea stor variasjon i biologi. De fleste artene har larver som lever på eller i planter, som minerere i blad, stengler, knopper, blomster eller frukter, eller utenpå planten. Noen få danner galler. Gelechioidea finnes på de fleste plantegrupper, også moser og karsporeplanter. En stor gruppe har larver som lever av dødt plante- eller dyremateriale, blant annet muggent løvstrø og lagrede matvarer. Noen få arter har også larver som opptrer som rovdyr, blant annet har det nettopp blitt oppdaget at noen arter i familien glansmøll på Hawaii lever av snegler som de fanger i fangstnett (Rubinoff & Haines 2005). Larvene omgir seg ofte med et hylster av silke og/eller plantedeler. De voksne sommerfuglene flyr vanligvis om natten.

Få skadedyr

Medlemmene av Gelechioidea er småvokste og som oftest forholdsvis fåtallige. Det gjør at det er relativt få arter som blir regnet som betydelige skadedyr. Noen kan likevel gjøre skade på jordbruksvekster, eller på lagrede matvarer. På den andre siden er enkelte arter blitt forsøkt brukt i biologisk bekjemping av ugress.
Slaget ved Lauffeld

Slaget ved Lauffeld, også kalt Slaget ved Lafelt, Slaget ved Maastricht eller Slaget ved Val, fant sted 2. juli 1747 under den franske invasjonen av Nederland i Den østerrikske arvefølgekrigen. Moritz av Sachsen (eller Marskalk Saxe) kommanderte de franske styrkene mot den pragmatiske arméen som var en samlet styrke av briter og hanoveranere under Hertugen av Cumberland, og De forente Nederlandene, kommanderte av fyrsten av Orange, ved Lauffeld (eller Lafelt, i dag en del av Riemst), like vest for Maastricht. Cumberland rykte fraem for å slå en avdeling av den franske arméen kommandert av fyrsten av Clermont som Saxe hadde sendt for å lokke den pragmatiske arméen i bevegelse. Saxe marsjerte så med hovedstyrken til slagmarken han hadde sett seg ut for å utmanøvrere dem.

Slaget

Cumberland sto nå imot hele den franske armeen, men gjorde sakene verre ved å ignorere General Ligonier sitt råd om å okkupere og forskanse seg langs en linje av landsbyer foran den allierte armeen. Nok en gang, som i slaget ved Roucoux, nekte austerrikarane på høyreflanken å gå til angrep på den franske, åpne venstreflanken. Landsbyene skiftet hender flere ganger før Saxe fikk overtaket. En stor fransk kolonne drev ti tusen britiske og hessiske soldater ut av og rundt landsbyen Lauffeld en siste gang.
Cumberland omorganiserte styrkene sine for et nederlandsk og britisk motåtak, men det nederlandske kavaleriet ble slått av et åtak fra franske karabinierer og flyktete fra det franske kavaleriet som så drev infanteriet bak de i uorden. Det franske kavaleriet brøt gjennom sentret i den allierte linjen. Den franske generalen vendte seg så mot den allierte venstreflanken og truet og utslette det britiske infanteriet. General Ligonier førte så på eget initiativ kavaleriet sitt i åtak som kunne redde den allierte armeen. Dette var det største kavaleriet i hele krigen med over 15 000 ryttere. Ligonier ble fanget mens han dekket tilbaketrekkingenp til de allierte under et siste angre

Ettervirkning

Den franske seieren la veien åpen for en fransk invasjon av Nederland  og nederlendingene under fransk nåde. Da de allierte gjorde retrett kunne Saxe sende en avdeling på 30 000 mann under grev Lowendahl nordover lavlandene og ta byen Bergen op Zoom, noe som gjorde slutt på felttoget dette året. Da felttoget startet på våren i 1748, tok franskmennene Maastricht den 7. mai etter en kort belering av byen startet fredsprosessene i april som gjorde slutt krigen i oktober 1748 med Aix-la-Chapelle-traktaten. Moritz av Sachsen lange seiersrekke, beleiringer og slag i Nederlanda sikret Frankrike en posisjon som den dominerende makten i fredsforhandlingene, mens lyden av kanonene til Saxe kunne høres i bakgrunnen mot Maastricht.
Kongsten Hageby

Kongsten Hageby er en hageby i Fredrikstad.

Hageby-bevegelsen

Hageby-bevegelsen startet i England med Ebenezer Howard som bevegelsens fremste ideolog. Også i Norge ble hageby-konseptet populært over store deler av landet. Fra Arctanderbyen ble bygget i Oslo på begynnelsen av 1900-tallet og frem til 1960-tallet ble det anlagt mange boligområder der det i tråd med hageby-prinsippene ble lagt vekt på at folk fra arbeiderklassen skulle kunne bo i småhusbebyggelse med mye frisk luft og vegetasjon rundt seg, ha mulighet for å dyrke nyttevekster i egne hager og ha kort vei til jobb, skole og butikker.
Også i Østfold ble det anlagt en rekke boområder etter denne modellen. Det kan være verdt å merke seg at foretaket DeNoFa – De Norske Fabrikker A/S – i 1912 kjøpte opp et område på Øra i dagens Fredrikstad kommune, for å bygge fabrikk. Kort tid etter tomtekjøpet ble deler av foretaket kjøpt opp av britiske Lever Brothers. Allerede på midten av 1850-tallet hadde Lever Brothers gått i bresjen for sunne boforhold for sine fabrikkarbeidere, ved å anlegge «Sun City» som sammen med B var en forløper til den egentlige hageby-ideen.

Kongsten

Kongsten Hageby ble en av hagebyene som ble etablert i Fredrikstad. Fredrikstads kommunes byplanmyndigheter utga i 1997 et skriv som inneholdt et historisk tilbakeblikk:
„I gjenreisnings-perioden etter siste krig var det en stor boligproduksjon for å dekke det store behovet for mange og gode boliger.
Første del av perioden var preget av hagebyutbygginger etter Sverre Pedersens byplan fra 1926. Eksempler på slike områder er Lundheim, Kongsten Hageby, Trosvik, Kniple. Disse områdene inneholder to etasjes hus mest i treverk med tomannsboliger, åttemanns-boliger og rekkehus.”
I 1951 ble det bygget rekkehus i mur i Viggo Hansteens gate og Rolf Wickstrøms gate. Rekkehusene er i tråd med de opprinnelige hageby-prinsippene, og kan minne om den flere tiår eldre bebyggelsen i Ullevål Hageby. Tomannsboligene i Kongsten Hageby er også bygget på 1950-tallet, etter typetegninger utarbeidet av Husbankens distriktsarkitekter. De har stående panel, saltak med relativt slak takvinkel, og vinduer med vertikal todeling. Hagebruk var viktig i rasjoneringstiden etter krigen, og i Kongsten Hageby er det godt med hager som ga beboerne muligheten til matauk såvel som lys og luft.
Toirdelbach ua Briain

Bakgrunn

Toirdelbach var sønn av Tadc mac Briain fra Dal gCais og Mór, datter av Gilla Brigte Ua Maíl Muaid fra Cenél Fiachach. Han var sønnesønn av Brian Boru.

Karriere

Hans far Tadc ble myrdet i 1023, noe som gjorde at Toirdelbachs onkel Donnchad alene ble regnet som konge av Munster. Lite er kjent om Toirdelbach fra de første årene av hans liv, men fra etter 1050 opptrer han i allianser med Donnchads fiender, og utfordret Donnchad om tronen i Munster. Både Áed Ua Conchobair i Connacht og Diarmait mac Máel na mBó i Leinster var fiender av Donnchad, men deres koordinerte kampanjer mot Munster var sannsynligvis orkestrert av Toirdelbach.
I 1054 angrep Áed og Toirdelbach fra nord, mens Diarmait med støtte fra Osraige angrep fra øst. I 1058 angrep Toirdelbach igjen, denne gangen fra øst med støtte av Diarmait. Donnchad flyktet fra dem, og brente byen Limerick for at den ikke skulle falle i fiendens hender. Han konfronterte dem så i slaget ved Sliab Crot. men led nederlag. Etter dette er det trolig at Donnchad innså at han ikke kunne motstå angrep fra to kanter, og han underkastet seg Áed i 1060, for på den måten å sikre seg støtte mot Toirdelbach.
Denne taktikken lyktes dårlig, Áed ødela Donnchads festning ved Kincora i 1061 og brente det kirkelige sentrumet for Dal gCais i Killaloe. Diarmait og Toirdelbach marsjerte enda en gang inn i Munster, og fikk nå støtte fra ledende menn i provinsen også. Donnchads sønn Murchad in Scéith Girr prøvde å ta opp kampen mot Toirdelbach uten å lykkes. Etter at Diarmait hadde vendt tilbake til Leinster reiste Donnchad og sønnen en hær og gikk mot Toirdelbach, de led imidlertid nederlag og Diarmait vendte raskt tilbake for å støtte Toirdelbach. Donnchad innså at slaget var tapt og forlot Munster og Toirdelbach ble konge der etter ham.
Etter Diarmaits død i 1072 ble Toirdelbach også regnet som overkonge av Irland.
Lytterprisen

Lytterprisen var Riksmålsforbundets pris «for bruk av fremragende språk i radio og fjernsyn» fra 1960 til 2002. Den ble frem til 2002 utdelt til personer aktive innen både radio og fjernsyn. I 2003 ble prisen delt i Lytterprisen (for radio) og TV-prisen (for fjernsyn). Både Lytterprisen, TV-prisen og presseprisen Gullpennen deles ut på et felles arrangement for Riksmålsforbundets mediepriser.
En hovedtanke bak riksmålsbevegelsens mange priser er å  belønne og påskjønne forfattere, skribenter og journalister som benytter seg av et levende og nyansert riksmål i sin virksomhet.
Anelaphinis

Beskrivelse

Middelsstore, matte gullbasser. Grunnfargen er olivengrønn, dekkvingene har skarpt grønne flekker eller tverrbånd. Andre arter er mer gulbrune med gulaktige dekkvinger.

Utbredelse

Slekten er utbredt i Afrika.
Hare kvote

Hare kvote, eller Hares forholdstall, er en valgkvote som brukes til å finne antall stemmer som trengs ved noen typer forholdstallsvalg, blant annet sammen med single transferable vote (STV) eller sammen med største brøks metode i et proporsjonalt system med listevalg. Kvoten er det antall stemmer som trengs for at et parti skal få valgt inn en kandidat. Hare kvoten er den enkleste typen kvote ved valg, og i STV valg vil kandidater som får flere stemmer enn kvoten velges, mens overskytende stemmer overføres til nestemann på stemmeseddelen.
Hare kvote er oppkalt etter den britiske juristen Thomas Hare (1806-1891), som ville reformere det britiske systemet og var en tidlig tilhenger av STV.
Sammenlignet med andre metoder vil Hare kvote sammen med største brøks metode favorisere små partier.
I 1868 lanserte Henry Richmond Droop (1831–1884) sin Droop kvote som kan anses som mer effektiv og rettferdig, men Hares kvote er mest vanlig.

Fordeler og ulemper

Hare kvote er større enn Droop kvote, og færre kandidater når derfor kvoten, noe som gir flere opptellingsrunder. Hare kvoten kan føre til at et parti med et flertall av velgerne får et mindretall av setene. De samme stemmetallene ved bruk av Droop kvote gjør at Gro blir valgt, mens med Hare favoriseres de små og gjør at Kjell Magne blir valgt. Hare kvote er mer proporsjonal enn Droop kvote når antallet seter er mindre enn 10, mens Droop er mest proporsjonal når antallet mandater er over 15.
I valg med bare èn kandidat (instant-runoff voting) blir Hare kvoten 100% og kan ikke brukes.
Største brøks metode kan, med alle valgkvoter, forårsake "Alabama paradokset", et paradoks identifisert i 1880 ved at staten Alabama i USA ville få 8 representanter dersom 299 skulle velges nasjonalt, men bare 7 dersom 300 skulle velges. Dette paradokset kan ikke oppstå med deletallmetoder.
Stiklestad prosti

Stiklestad prosti er et tjenestedistrikt i Nidaros bispedømme  i Den norske kirke fra 1. januar 2019, ved sammenslåingen av Nord-Innherad og Sør-Innherad prostier. Prostesetet skal ligge på Stiklestad når det er egnede lokaler på plass der, inntil da skal prosten være i Steinkjer.
Parmenini

Utseende

Ganske små, brunlige trebukker. Antennene er vanligvis omtrent så lange som kroppen. Dekkvingene er ovale uten markerte "skuldre". Beina er forholdsvis korte og kraftige.

Levevis

Disse billene har larver som lever i død ved av løvtrær, ofte like under barken.
Akershus stiftamt

Akershus stiftamt (Aggershuus Stift) eller Christiania Stift var en administrativ enhet (stiftamt) i Norge fra 1664 til 1918, som i geografisk utbredelse tilsvarer hele dagens Østlandet med unntak av Øvre Telemark. Det var en videreføring av Akershus hovedlen, som fra 1500-tallet var et av fire hovedlen eller slottslen i Norge. Akershus stiftamt bestod dels av territorium som lå direkte under stiftamtet og dels av territorium var organisert i egne underamt som var underlagt stiftamtet; over tid ble det etablert flere nye slike underamt, herunder det sentrale Akershus amt som omfattet det moderne Oslo og Akershus fylker. Mer enn halvparten av Norges befolkning bodde i Akershus stiftamt. Stiftamtet hadde navnet etter Akershus festning og til syvende og sist etter gården Aker i Oslo.
X-kromosom

X-kromosomet er det kvinnelige kjønnskromosomet hos mennesker og pattedyr. Kvinner har to X-kromosomer (XX). Det gjør dem til kvinner. Menn har ett Y-kromosom og ett X-kromosom. Det er den arvemessige kombinasjonen som gjør dem til menn.

X-kromosom hos mennesker

Menn har arvet ett X-kromosom fra sin mor og Y-kromosomet fra faren. Kvinner har arvet ett av morens X-kromosomer og X-kromosomet fra faren. X-kromosomet dekker omtrent 152 millioner basepar som er byggetmaterialet til DNA. X-kromosomet står for omtrent 5% av den totale mengden DNA i cellene til kvinner og rundt 2,5% hos menn.
Identifiseringen av genene på hvert kromosom har i lang tid blitt sett på som en av de viktigste forskningsområdene, og blitt viet mye tid og ressurser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. X-kromosomet inneholder sannsynligvis rundt 1200 gen. Hele det menneskelige genom inneholder omtrent 25 000 gen.

Sykdommer, fysiske og psykiske misdannelser

Mange sykdommer forekommer grunnet mutasjoner på X-kromosomet. Disse sykdommene forekommer mye hyppigere hos menn siden de kun har en versjon av kromosomet. Dette betyr at menn kan arve en sykdom selv om genet er recessivt. Kvinner derimot må motta genet fra begge foreldre for å få sykdommen. Når en sykdom eller egenskap arves på grunn av et gen på X eller Y kromosomene kalles det kjønnsbundet arv.

Klinefelter syndrom

Klinefelter syndrom som følge av ett eller flere ekstra versjoner av X-kromosomet hos menn. Det er denne ekstra biten med arvemateriale som skaper misdannelsene som er spesifikke for individer men Klinefelter syndrom. Siden cellene inneholder ekstra informasjon vil ikke menn med Klinefelter syndrom utvikle seg normalt. Dårlig eller ingen testikkelfunksjon og veldig lave testosteronverdier er de vanligste misdannelsene.

Trippel X syndrom

Trippel X syndrom, også kalt Trisomi X forekommer av ett ekstra X-kromosom hos kvinner. Dette ekstra arvematerialet kan skape misdannelser som psykisk utviklingshemming og andre medisinske problemer. Denne kromosomfeilen kan derimot ikke arves, og de fleste individer med dette syndromet er meget velfungerende.
Dan Howell

Privatliv

Dan Howell er født og oppvokst i Wokingham, Berkshire sammen med sin mor, far og lillebror, Adrian Howell. Før han begynte med youtube som arbeid, har han jobbet hos butikkjedene Asda og Focus DIY. Etter han fullførte grunnskole og videregående på «Forest School», begynte han å studere juss på University of Manchester i 2010. Han droppet ut fra universitetet samme år, og begynte som videoblogger på heltid.

YouTube

Dan Howells YouTube-karriere begynte da han 16. oktober 2009, etter mye oppmuntring fra venner (i all hovedsak Phil Lester via Skype), lastet opp sin første video på YouTube-kanalen «danisnotonfire». Videoen var kalt «Hello Internet», noe som i senere tid har blitt hans åpningssetning for de fleste videoene hans. YouTube-kanalen har mer enn 6 millioner abonnenter og mer enn 600 millioner visninger (24. februar 2017).
Han er en del av Fantastic Foursome, en gruppe britiske youtubere som består av han selv, Phil Lester (AmazingPhil), Chris Kendall (crabstickz) og PJ Liguori (KickthePj). De fire er sjeldent sett i lag lengre og lagde sist en video i lag i 2014.
Dan har også en kanal sammen med Phil kalt «The Super Amazing Project», som har 490 000 abonnenter, i tillegg til en bonus-kanal kalt «danisnotinteresting» med over 1 million abonnenter. Fra og med september 2014 har Dan og Phil også en spillkanal ved navn DanandPhilGAMES, som hadde nesten 2 millioner abonnenter i februar 2016.
Dan og Phil har også en kanal kalt «DanandPhilCRAFTS» som hadde 600 000 abonnenter i juni 2016.
Mai 2017 forandret Dan brukernavnet på de fleste sosiale mediaer fra «danisnotonfire» til «Daniel Howell», da han var lei av at b.l.a folk omtalte han som «danisnotonfire». Brukernavnet hans på YouTube er forsatt det samme, men visningsnavnet hans er nå Daniel Howell.

BBC Radio 1

Dan Howell og Phil lester startet i januar 2013 radioprogrammet Dan and Phil, som sendtes fra BBC Radio 1 hver søndag fra januar 2013 til august 2014. De hadde samarbeidet med radiokanalen tidligere, både ved å lage videoer for radiokanalens YouTube-kanal og to julespesialshow. Radioprogrammet bestod av utfordringer og konkurranser, amatørmusikkvideoer sendt inn fra lytterne samt etterspørsel av sanger. Dan og Phil vant gjennom dette programmet «Sony Golden Headphones Award», en pris gitt til en eller flere personer innenfor radioindustrien i Storbritannia, i mai 2013.

Bibliografi

2015 var et veldig viktig år i Dans karriere. 26. mars 2015 annonserte Dan og Phil gjennom en video på Dans YouTube-kanal at de hadde skrevet en bok sammen som snart var klar for utgivelse. I Storbritannia ble boken utgitt 8. oktober 2015, mens den offisielt ble lansert 15. oktober.
3. november 2017 ga de ut en ny bok kalt Dan and Phil go outside. Denne boken er en bildebok, med bilder fra turneen deres «the amazing tour is not on fire».
Strilesoga

Historien om Strilesoga

Nord- og Midhordland sogelag gjorde i 1985 framlegg om et samlet historieverk for området. På Strilelandet var det en nyvekt interesse for egen historie og kultur. Sogelaget satt ned en nemnd som i 1987 la fram en plan for verket som grunnlag for søknader om tilskudd. Stiftinga Regionsoga for Nord- og Midhordland ble etablert i 1991 etter at det økonomiske grunnlaget var noenlunde sikret. I 1992 kunne de første forfatterne ta til med arbeidet.